PLA RENOVE ELECTRODOMÈSTICS 2009

TERMINIS

Data d’inici:
L'1 de setembre de 2009.

Data de tancament:
El 15 de novembre de 2009, o fins l’exhauriment del pressupost disponible per cadascun dels plans.

· En cas de tancament del pla per exhauriment de pressupost s’admetran sol·licituds fins a un màxim del 5% del pressupost destinat a aquesta ordre, amb la data límit de 30 de novembre, a efectes de que, a mesura que es produeixen renúncies o revocacions, es puguin assignar, mitjançant resolució de la directora de l’ICAEN, nous atorgaments a les sol·licituds que mantinguin una posició immediatament posterior a la de les sol·licituds subvencionades. 

· La compra dels equips subvencionats i la presentació de sol·licituds s'haurà de realitzar dins el període de vigència del pla esmentat a l’apartat anterior. 

· El termini màxim d'atorgament i lliurament de la subvenció serà com a màxim de 6 mesos des de la data d’inici d’aquesta convocatòria. 

· Caldrà fer una sol·licitud diferent per a cada aparell amb un màxim d’un electrodomèstic de cada tipus, una caldera de condensació i un aparell d’aire condicionat per persona i habitatge. 

EQUIPS I QUANTIA DE LES AJUDES

· La quantitat màxima destinada a la línia d’ajuts per als diferents plans de renovació és la següent: 

a. Pla de renovació d’electrodomèstics: 
5.000.000 euros, aplicats a la partida pressupostària 480.0001, Subvencions a famílies, del pressupost de l'Institut Català d'Energia. 

b. Pla de renovació de calderes i aparells d’aire condicionat: 
1.500.000 euros, aplicats a la partida pressupostària 480.0001, Subvencions a famílies, del pressupost de l'Institut Català d'Energia. 

· Segons el nombre de sol·licituds que es presentin per als diferents plans de renovació que es regulen en aquesta convocatòria, i en el cas que les sol.licituds superin les previsions pressupostàries assignades a algun dels plans de renovació, l’ICAEN podrà ampliar els fons destinats a l’esmentat pla amb recursos provinents de l’altre. 

· L'atorgament d'aquests ajuts restarà condicionat a les disponibilitats pressupostàries. 

· L'objecte d'aquests ajuts és millorar l'eficiència energètica i reduir el consum d'energia a les llars catalanes, així com potenciar l'ús racional de l'energia entre els ciutadans de Catalunya mitjançant la renovació d'electrodomèstics, calderes i aparells d’aire condicionat. Caldrà que els electrodomèstics i aparells d’aire condicionat siguin de categoria energètica A o superior. En el cas de les calderes aquestes hauran de ser de condensació. 

· La quantia màxima de l'ajut serà segons l’aparell a renovar: 

a. Frigorífics, Combis i Congeladors de classe A (85 €), A+ (105 €) i A++ (125 €) 

b. Rentadora i rentaplats amb classificació energètica A i eficàcia de rentat A: 85 € 

c. Rentadora amb classificació energètica A, eficàcia de rentat A i consum energètic inferior o igual a 170 Wh/kg: 105 €. 

d. Forns amb classificació energètica A: 70 € 

e. Calderes de condensació: 400 € 

f. Aparells d’aire condicionat amb classificació energètica A: 100 € 

· En qualsevol dels casos anteriors, la quantia de la subvenció no podrà superar mai el 25 % del preu de venda de l’electrodomèstic, de la caldera o de l’aparell d’aire condicionat, IVA exclòs. 

· En tots els casos, els aparells han de ser models inclosos a la base de dades d’equips eficients de l’IDAE. Es poden consultar les llistes a les web de l’IDAE www.idae.es. 

REQUISITS

· Es considerarà subvencionable la substitució d'electrodomèstics, calderes i aparells d’aire condicionat d’instal·lacions individuals de primera residència dins el territori català, segons les característiques detallades en l’apartat "Equips i quantia de les ajudes". 

· És condició indispensable que l'aparell substituït sigui retirat per al seu reciclatge en el moment d'efectuar la compra. Tant l’empresa comercialitzadora com el beneficiari certificaran aquest requisit al mateix imprès de sol·licitud mitjançant una declaració. 

· El sol·licitant ha d’haver realitzat el pagament de l’aparell subvencionat. 

· En el cas de renovació de la caldera o de l’aparell d’aire condicionat, la instal·lació haurà de ser efectuada per un instal·lador autoritzat. El canvi es farà atenent a les condicions que estableix el Reial Decret 1027/2007, de 20 de juliol, pe qual s’aprova el Reglament d’Instal·lacions Tèrmiques en els Edificis, i en particular, en el cas de la caldera, al que s’estableix respecte a l’evacuació de fums i característiques de la caldera a la seva instrucció tècnica IT-1.3.4.1.3.1. 

· En el cas que l'aparell comprat sigui retornat, el beneficiari no tindrà dret a l'ajut, fet que haurà de comunicar a l’ICAEN mitjançant escrit adreçat a la Directora de l’ICAEN a la següent direcció: Edifici Ecourban, C/Pamplona 113, planta segona, 08018 Barcelona. 

· El sol·licitant no ha de trobar-se en cap dels supòsits previstos a l'article 13 de la Llei 38/2003, de 17 de novembre, general de subvencions. 

· El sol·licitant ha de trobar-se al corrent del compliment de les obligacions tributàries i de Seguretat Social i no tenir deutes amb la Generalitat de Catalunya. 

· En l'ordre podreu trobar tota la informació referent al Pla Renove 2009: ORDRE ECF/383/2009, de 13 de juliol, per la qual s'aproven les bases reguladores del Pla de renovació d'electrodomèstics, calderes i aparells d'aire condicionat a Catalunya. 

